Pachypodium is ’n genus vetplantstruike en -bome met dorings wat inheems aan Afrika en Madagaskar is. Dit behoort tot die familie Apocynaceae. Pachypodium kom van ’n Latynse vorm van die Griekse pachus ("dik") en podion ("voet") en beteken dus "dikvoetiges". Alle Pachypodium is vetplante wat in mindere of meerdere mate ’n dik stam en dorings het. Dit is hul mees algemene kenmerkende eienskappe. Die stam is vergroot en stoor baie water vir vir tye van droogte. Dit kom voor op blootgestelde, droë en rotsagtige plekke. Hoewel daar ’n verskeidenheid vorms is, toon almal verdikte stamgroei. Hulle wissel van dwergagtige, plat plante tot bottelvormige struike en bome. Dorings kom in pare of drie-drie voor en is dikwels in ringe om die stam teenwoordig. Die dorings kom saam met die blare uit en groei, nes die blare, vir ’n kort rukkie voordat hulle ophou groei en hard word. Hulle regenereer nie en kan dus mettertyd verweer sodat die plant se stamme en takke glad is. Die meeste plante het minstens ’n paar takke, wat varieer van spesie tot spesie.